ET Euroopa Liidu Teataja C 66/24

Kaheteistkümnes eduaruanne väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta (2011/II)

2012/C 66/04

I. SISSEJUHATUS

Käesolevas kaheteistkümnendas eduaruandes väike- ja kergrelvade strateegia rakendamise kohta käsitletakse ELi tegevust 2011. aasta teisel poolel. Aruande koostas Euroopa välisteenistuse desarmeerimise ja relvade leviku tõkestamise osakond koostöös muude Euroopa välisteenistuse ja Euroopa Komisjoni talitustega. Euroopa Liit jätkas aruandes käsitletaval perioodil väike- ja kergrelvade küsimuse tõstatamist kõikidel mitmepoolsetel foorumitel ja poliitilises dialoogis kolmandate riikidega selliste asjaomaste rahvusvaheliste vahendite kontekstis nagu väikerelvade ebaseadusliku kaubanduse ennetamist, tõkestamist ja likvideerimist käsitlev ÜRO tegevuskava. Viimase kuue kuu jooksul on EL jätkanud mitmete väike- ja kergrelvade ebaseaduslikku kaubanduse ja ülemäärase hankimise tõkestamise alaste projektide elluviimist ning alustanud uute algatuste väljatöötamist, mida arendatakse edasi järgnevatel kuudel.

II. ELi VÄIKE- JA KERGRELVADE STRATEEGIAS SISALDUVA TEGEVUSKAVA RAKENDAMINE

II.1. Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

a) Väike- ja kergrelvade ebaseadusliku kaubanduse ennetamist, tõkestamist ja likvideerimist käsitleva ÜRO 2001. aasta tegevuskava rakendamine

EL toetas jätkuvalt väike- ja kergrelvade ebaseadusliku kaubanduse ennetamist, tõkestamist ja likvideerimist käsitleva ÜRO tegevuskava rakendamist. Kõik ELi liikmesriigid toetasid ja pooldasid ÜRO väike- ja kergrelvade salakaubanduse kõiki aspekte käsitlevat ÜRO Peaassamblee resolutsiooni, millega loodi raamistik tulevase ÜRO tegevuskava läbivaatamiskonverentsi jaoks (27. august–7. september 2012).

2011. aasta oktoobris ja detsembris osales EL mitteametlikes konsultatsioonides eesmärgiga valmistada ette ÜRO tegevuskava rakendamise läbivaatamiskonverents. Läbivaatamiskonverentsi (19.–23. märts 2012) ettevalmistuskomitee eesistuja esitas oma soovitused, millest lähtutakse konverentsi päevakorra koostamisel, ning pakkus võimalike sisuliste päevakorrapunktidena välja kaheksa teemat. 2012. aasta jaanuaris toimuvaid mitteametlikke konsultatsioone ja ettevalmistuskomitee kohtumist silmas pidades alustas EL kõnealustes küsimustes oma seisukohtade kooskõlastamist.

EL võttis 2011. aasta juulis vastu uue nõukogu otsuse, toetamaks ÜRO desarmeerimisküsimuste büroo tegevust ÜRO tegevuskava rakendamisel; nimetatud projekt käivitati ametlikult 2011. aasta detsembris. Nõukogu otsuse eesmärk on edendada ÜRO tegevuskava piirkondlikku rakendamist, märgistamist ja päritolu kindlakstegemist võimaldavat rahvusvahelist vahendit (ITI) ning ÜRO tehnilisi suuniseid laskemoona varude haldamise kohta ning see hõlmab muu hulgas järgmisi meetmeid:

— ITI-teemaliste koolitajate koolituskursuste läbiviimine Lääne-Aafrika riikidele ning märgistamiseks vajalike seadmete paigaldamine ja eriteadmiste väljaarendamine nendes piirkonna riikides, kus need puuduvad;

— laskemoonavarude haldamise ÜRO tehniliste suuniste väljatöötamise lõpuleviimise ja nende rakendamise toetamine, eelkõige Ida-Aafrika järvede piirkonnas ja Ladina-Ameerikas;

— ÜRO tegevuskava piirkondliku rakendamise tõhustamist käsitlevate piirkondlike seminaride läbiviimine.

b) Relvakaubandusleping

EL pidas jätkuvalt prioriteetseks relvakaubanduslepingu protsessi, osaledes aktiivselt relvakaubanduslepingu ettevalmistuskomitee neljandal istungil (New York, 11.–15. juuli 2011), mida iseloomustasid kõrgetasemeline osavõtt enamiku ÜRO liikmesriikide poolt ja sisulised arutelud relvakaubanduslepingu rakendusmehhanismi ja lõppsätete üle. Kõik ELi liikmesriigid hääletasid relvakaubanduslepingut käsitleva ÜRO Peaassamblee otsuse poolt, millega pikendati ettevalmistuskomitee viimase istungi kestust viie päevani (13.–17. veebruar 2012) ning anti komiteele volitused viia lõpule sisulisi küsimusi käsitlev arutelu ja võtta vastu otsused kõikides asjaomastes menetlusküsimustes.

EL jätkas oma läbirääkimistel järgitava seisukoha kooskõlastamist, pidades silmas ettevalmistuskomitee viimast istungit 2012. aasta veebruaris ja ÜRO konverentsi 2012. aasta juulis. Kolmandate riikidega peeti konsultatsioone, et saavutada ulatuslik toetus relvakaubanduslepingule.

2011. aasta teisel poolel rakendati jätkuvalt ka nõukogu otsust 2010/336/ÜVJP, millega edendatakse relvakaubanduslepinguga ühinemise protsessi kolmandates riikides. Nõukogu otsuse rakendamine on usaldatud ÜRO Desarmeerimisuuringute Instituudile. 2011. aasta juulis kokku tulnud relvakaubanduslepingu ettevalmistuskomitee ning 2011. aasta oktoobris kokku tulnud ÜRO Peaassamblee esimese komitee raames toimus kaks kõrvalüritust, kus esitleti nõukogu otsusega ettenähtud esimese nelja teavitusseminari käigus saavutatud esialgseid tulemusi. Nõukogu otsuse rakendamise osana telliti mitmetelt uurimisinstituutidelt erinevaid uuringuid läbipaistvuse, relvakaubanduslepingu kohaldamisala, kohaldamisalasse laskemoona lisamise ning üleantud tehnoloogia kohta.

c) Rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni (UNTOC) tulirelvade ebaseadusliku tootmise ja kaubanduse vastu suunatud protokolli rakendamine

Pärast mõningaid viivitusi alustati stabiliseerimisvahendi kaudu uue projekti rakendamist. Projekti eesmärgiks on ennetada ja tõkestada tulirelvade ebaseaduslikku piiriülest kaubandust, edendades rahvusvahelise organiseeritud kuritegevuse vastast ÜRO konventsiooni täiendava tulirelvade, nende osade ja komponentide ning laskemoona ebaseadusliku tootmise ja kaubanduse vastu suunatud protokolli ratifitseerimist ja rakendamist. Kõnealune projekt hõlmab ka suutlikkuse suurendamise alaseid meetmeid, millega toetatakse õiguskaitseasutusi ja kodanikuühiskonna organisatsioone Ladina-Ameerikas, Kariibi mere piirkonnas ja Lääne-Aafrikas. Projekti rakendab ÜRO uimastite ja kuritegevuse vastu võitlemise büroo (UNODC).

EL annab stabiliseerimisvahendi alusel finantsabi ka INTERPOLile andmebaasi väljatöötamiseks, et koguda andmeid kaotsi läinud ja varastatud relvade kohta. Andmebaas peaks kujutama endast vahendit ebaseaduslike tulirelvade ja nende liikumismarsruutide kindlakstegemiseks ja jälgimiseks Interpoli I24/7 süsteemi kaudu.

Esialgu keskendutakse samadele piirkondadele kui UNODC projekti puhul, eesmärgiga parandada piirkondliku ja piirkondadevahelist teabevahetust ja sünergiat suutlikkuse suurendamises. Pikaajaline eesmärk on ühendada kõik 188 Interpoli liikmesriiki.

d) Ekspordikontroll

Nõukogu otsuse 2009/1012/ÜVJP raames, mis käsitleb tavarelvastuse ekspordikontrolli käsitleva ELi ühise seisukoha 2008/944/ÜVJP edendamiseks läbiviidava ELi tegevuse toetamist, korraldati 22.–23. novembril 2011. aastal Kiievis piirkondlik seminar eesmärgiga edendada relvaekspordi kontrolli Ida-Euroopa ja Lõuna-Kaukaasia riikide seas (Armeenia, Aserbaidžaan, Valgevene, Gruusia, Moldova ja Ukraina). Nõukogu otsuses ELi kandidaatriikide riiklikele ekspordikontrolli ametnikele ette nähtud õppereiside ühe osana korraldati 2011. aasta oktoobris Montenegro ja endise Jugoslaavia Makedoonia Vabariigi ametnikele õppereis Portugali ning 2011. aasta novembris Horvaatia, Montenegro ja ametnikele endise Jugoslaavia Makedoonia Vabariigi ametnikele Poola.

e) Lennutranspordi kaudu toimuv väike- ja kergrelvade ebaseaduslik kaubandus

Nõukogu otsuse 2010/765/ÜVJP (mis käsitleb ELi tegevust lennutranspordi kaudu toimuva väike- ja kergrelvade ebaseadusliku kaubanduse vastu) raames, mille eesmärk on parandada vahendeid ja tehnikaid selles valdkonnas osalevate rahvusvaheliste ja riiklike üksuste jaoks, et tõhusalt teha kindlaks ja tähelepanu alla võtta kahtlusaluseid õhusõidukeid, mis tõenäoliselt osalevad lennutranspordi kaudu toimuvas väike- ja kergrelvade ebaseaduslikus kaubanduses, algas Stockholmi Rahvusvahelise Rahu-uuringute Instituudi (SIPRI) projekti rakendamine. Välja on töötatud tarkvara ja andmebaasid ning ohuanalüüs nende ettevõtete ja õhusõidukite kohta, kes on osalenud viimase 20 kuu jooksul destabiliseerivas väike- ja kergrelvade ning sõjavarustuse kaubanduses lennutranspordi kaudu. Esimene ekspertide seminar toimub 2012. aasta märtsis Kiievis.

II.2. Väike- ja kergrelvad kolmandate riikidega ja piirkondlike organisatsioonidega peetava poliitilise dialoogi ning väike- ja kergrelvi käsitlevate lepinguklauslite raames

a) Väike- ja kergrelvade küsimust käsitleti korduvalt ELi ja kolmandate riikide vahelise poliitilise dialoogi raames toimuvatel korralistel kohtumistel ning koostöö raames, mida tehakse piirkondlike organisatsioonidega. Erinevatel tasemetel toimunud kohtumistel (nii siseringis kui ka USA esindajatega) arutati eelkõige väike- ja kergrelvade, sh kaasaskantavate õhukaitsesüsteemide (MANPADS) ulatuslikku levikut Liibüas ning EL uurib hetkel erinevaid võimalusi toetada käimasolevaid jõupingutusi antud valdkonnas.

b) Kooskõlas 2008. aasta detsembris vastu võetud nõukogu järeldustega väike- ja kergrelvi käsitleva elemendi lisamise kohta ELi ja kolmandate riikide vahelistesse lepingutesse, peetakse hetkel Austraalia, Aserbaidžaani, Kanada, Malaisia ja Mercosuriga läbirääkimisi väike- ja kergrelvade teemal, et käsitleda seda valdkonda vastavates ELiga sõlmitavates lepingutes.

II.3. Konkreetne ELi projektitoetus kolmandatele riikidele ja piirkondlikele organisatsioonidele

a) Lääne-Balkan

I. EL jätkas demilitariseerimiseks tehtavate jõupingutuste toetamist väike- ja kergrelvade valdkonnas, rakendades eelkõige 2010. aasta märtsis vastu võetud nõukogu otsust 2010/179/ÜVJP SEESACi tegevuse toetamiseks Lääne-Balkani riikides. Bosnias ja Hertsegoviinas, Horvaatias, endise Jugoslaavia Makedoonia Vabariigis, Montenegros ja Serbias võeti mitmeid meetmeid seoses varude haldamise ning väike- ja kergrelvade märgistamise ja päritolu kindlakstegemisega ja varude hävitamisega. Montenegros renoveeriti laskemoona ladustamiskoht ja anti see üle kaitseministeeriumile. Horvaatias paigaldati siseministeeriumi kesksesse relvade ja laskemoona ladustamiskohta julgeoleku- ja seiresüsteem. Lisaks jätkasid SEESAC ja Horvaatia siseministeerium kodanike valduses olevate ebaseaduslike relvade kogumise kampaania elluviimist. Montenegros oli väike- ja kergrelvade märgistamise ja päritolu kindlakstegemise valdkonnas võetud meetmete tulemuseks üleriigilise relvade registreerimise ja arvestuse pidamise elektroonilise süsteemi väljatöötamine; endise Jugoslaavia Makedoonia Vabariigis leidis aset analoogse süsteemi täiustamine. Sarajevos toimus ladustamiskohtade haldajate piirkondlik koolitus, mis kestis kolm nädalat, hõlmas kõiki väike- ja kergrelvade ning laskemoona varude haldamise aspekte ning milles osales 60 osalejat.

II. Lisaks jätkas EL Bosnias ja Hertsegoviinas stabiliseerimisvahendi kaudu ÜRO arenguprogrammi (UNDP) väikerelvade kontrolli programmi toetamist, mille eesmärk on vähendada vananenud laskemoona ja lõhkeainete suurest hulgast ja ebastabiilsusest tulenevaid julgeolekuriske ning anda institutsioonilist toetust väikerelvade kontrolli programmile. 2011. aasta juunis pikendati kõnealust programmi veel kuue kuu võrra, et muu hulgas suurendada riikide suutlikkust väike- ja kergrelvade haldamise ja kontrolli valdkonnas ning tõhustada kooskõlas ELi eeskirjadega ohtlike kaupade piiriülest transporti.

b) OSCE piirkond

EL valmistas jätkuvalt ette uut nõukogu otsust, et toetada meetmeid väike- ja kergrelvade ebaseadusliku kaubanduse ja liigse hankimise ohu vähendamiseks OSCE piirkonnas. Nõukogu uue otsuse eesmärgiks on muu hulgas suurendada Valgevenes ja Kõrgõzstanis asuvate väike- ja kergrelvade varude säilitamiskohtade julgeolekut, nimetatud riikides asuvate väike- ja kergrelvade liigsete varude hävitamine, et hoida ära nende levimine ebaseaduslikule turule, ning väike- ja kergrelvade inventari haldamise vahendi kasutuselevõtmine, et parandada OSCE mitmes liikmesriigis väike- ja kergrelvade laskemoona varude haldamist, nende üle arvestuse pidamist ja nende päritolu kindlakstegemist.

c) Aafrika

EL jätkas selliste projektide rakendamist, millega parandatakse piirkondlikku koostööd väike- ja kergrelvade valdkonnas Aafrika piirkondlikes majandusühendustes, eelkõige Lääne-Aafrika riikide majandusühenduses, Ida-Aafrika ühenduses ja Kesk-Aafrika riikide majandusühenduses.

I. EL jätkas stabiliseerimisvahendi alusel ning Nairobis asuva väike- ja kergrelvade piirkondliku keskuse (RECSA) kaudu projekti rakendamist, millega toetatakse tulirelvade ja laskemoona ebaseadusliku hankimise ja salakaubaveo vastast võitlust Aafrikas. Selle projekti eesmärk on toetada Aafrika–ELi strateegilist partnerlust tulirelvade ja laskemoona ebaseadusliku kaubanduse ja ülemäärase hankimise vastases võitluses. Pärast ulatuslikke konsultatsioone leppisid pooled 2011. aasta keskpaigas kokku mitmed projektiga seotud ühtsed piirkondlikud prioriteetides. Praeguseks on projekt edukalt käivitunud ja sellega loodetakse saavutada pikaajaline eesmärk, nimelt asjaomaste riikide seadusandliku ja institutsioonilise suutlikkuse suurendamine. Praegu valmistutakse projekti kestuse pikendamiseks, mis võimaldaks jätkata käimasolevat tööd ja parandada ebaseadusliku kaubanduse vastase tegevuse piiriüleseid aspekte. Kokkulepe allkirjastatakse eeldatavasti 2012. aasta keskpaigas.

II. EL toetab praegu Lääne-Aafrika riikide majandusühendust (ECOWAS), andes Côte d’Ivoire’i Vabariigis, Mali Vabariigis, Guineas ja Sierra Leones asutustevahelises koostöös tehnilist abi väikerelvade kontrolli programmi (ECOSAP) läbiviimiseks.

III. EL jätkas Kesk-Aafrika riikide majandusühenduse (ECCAS) toetamist, andes tehnilist abi, et suurendada ECCASi rahu ja julgeoleku tagamise suutlikkust, muu hulgas väike- ja kergrelvade valdkonnas.

IV. Konfliktide ennetamise, ohjamise ja lahendamise programmi alusel jätkus väike- ja kergrelvade programmi rakendamine Ida-Aafrika ühenduse toetuseks, mille käigus võeti meetmeid, et tugevdada Ida- ja Lõuna-Aafrika piirkonnas suutlikkust tõkestada relvakaubandust ja relvade levikut. Projektiga toetati Ida-Aafrika ühenduse väike- ja kergrelvade poliitika heakskiitmise protsessi ning Ida-Aafrika ühenduse rahu ja julgeoleku protokolli ning sellealastes protsessides, nt Aafrika Liidu väike- ja kergrelvade strateegia (AU SALW) ettevalmistamine ja lõplik väljatöötamine ning Aafrika rahu ja julgeoleku struktuuri (APSA) rajamine, osalesid AL ja ÜRO; kõnealust küsimust arutati 26. septembril 2011 Togos toimunud Aafrika Liidu ekspertide kohtumisel ning Aafrika rahu ja julgeoleku struktuuri raames. Strateegia loodetakse vastu võtta 2012. aasta jaanuaris.

d) Kesk-Ameerika

EL jätkas stabiliseerimisvahendi alusel rahastatava projekti rakendamist, mida juhitakse Kesk-Ameerika väike- ja kergrelvade kontrolliprogrammi (CASAC) kaudu ning millega toetatakse tulirelvade ja laskemoona ebaseadusliku kaubanduse vastast võitlust Kesk-Ameerikas ja naaberriikides, sealhulgas Kariibi mere piirkonnas. ELi projekti panus CASACi algatusse on omanud positiivset mõju piirkondliku struktuuri ja pikaajalise strateegia loomisele, mille eesmärgiks on nii riiklikul kui piirkondlikul tasandil relvade ebaseadusliku kaubanduse vastane võitlus Kesk-Ameerikas. EL pikendas projekti toetamist kuni 2011. aasta lõpuni ning valmistab praegu ette kõnealuse algatuse järelmeetmeid (CASAC II), sest institutsionaliseerimisprotsess vajab endiselt täiendavat toetust.